CELEX: 32021D1344
Language: lv
Date: 2021-08-09 00:00:00
Title: Komisijas Lēmums (ES) 2021/1344 (2021. gada 9. augusts), ar ko nosaka kritērijus tāda laikposma paredzēšanai, kurā personām, kas rada draudus drošībai, var aizliegt uzturēties Komisijas telpās

16.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 292/27
               
            
         KOMISIJAS LĒMUMS (ES) 2021/1344
         (2021. gada 9. augusts),
         ar ko nosaka kritērijus tāda laikposma paredzēšanai, kurā personām, kas rada draudus drošībai, var aizliegt uzturēties Komisijas telpās
         EIROPAS KOMISIJA,
         ņemot vērā Komisijas Lēmumu (ES, Euratom) 2015/443 (2015. gada 13. marts) par drošību Komisijā (1) un jo īpaši tā 12. panta 1. punkta b) apakšpunktu un 21. pantu,
         tā kā:
         
                     (1)
                  
                  
                     Komisijai jādarbojas drošā vidē. Attiecīgi tās drošībai ir vajadzīga saskaņota un integrēta pieeja, kas personām, aktīviem un informācijai nodrošina pienācīgu, ar identificētiem riskiem samērīgu aizsardzības līmeni un panāk, ka drošība tiek īstenota efektīvi un savlaicīgi. Komisija saskaras ar nopietniem draudiem un problēmām drošības jomā, jo īpaši attiecībā uz terorismu un politisko un komerciālo spiegošanu.
                  
               
                     (2)
                  
                  
                     Lai nodrošinātu personu, aktīvu un informācijas drošību, Komisija, jo īpaši tās Cilvēkresursu un drošības ģenerāldirektorāta Drošības direktorāts, veic pasākumus saskaņā ar Lēmumu (ES, Euratom) 2015/443, kas attiecas uz visiem Komisijas dienestiem un visās Komisijas telpās. Attiecībā uz personām, kas rada draudus drošībai, minētie pasākumi ietver ierobežotus pasākumus, tostarp liedzot šīm personām uzturēties Komisijas telpās uz laiku, kas noteikts saskaņā ar minētā lēmuma 12. panta 1. punkta b) apakšpunktu.
                  
               
                     (3)
                  
                  
                     Komisijas darbiniekiem, kas pienācīgi pilnvaroti saskaņā ar Lēmuma (ES, Euratom) 2015/443 5. un 12. pantu, pieņemot lēmumu par aizliegumu personai vai personām uzturēties Komisijas telpās, ja saskaņā ar minētā lēmuma 12. panta 1. punkta b) apakšpunktu tiek uzskatīts, ka viņi rada draudus tās drošībai, būtu jānovērtē minētie draudi katrā gadījumā atsevišķi, ņemot vērā attiecīgos individuālos apstākļus.
                  
               
                     (4)
                  
                  
                     Piekļuves ierobežojums var attiekties uz vienu, vairākām vai pat visām Komisijas telpām.
                  
               
                     (5)
                  
                  
                     Nosakot aizlieguma laikposmu, būtu jāņem vērā draudu iespējamība, nopietnība un ilgums.
                  
               
                     (6)
                  
                  
                     Šis lēmums nebūtu jāpiemēro aizliegumam uzturēties Komisijas telpās, kas pieņemts saistībā ar atstādināšanas/atcelšanas procedūru saskaņā ar Civildienesta noteikumu IX pielikuma 23. pantu.
                  
               
                     (7)
                  
                  
                     Šis lēmums nebūtu jāpiemēro Komisijas darbiniekiem, kuri strādā Savienības delegācijās un uz kuriem būtu jāattiecina Eiropas Ārējās darbības dienesta drošības noteikumi.
                  
               
                     (8)
                  
                  
                     Par drošības jautājumiem atbildīgais Komisijas loceklis saskaņā ar iekšējo reglamentu ir ar Komisijas Lēmumu C(2016) 2797 (2) pilnvarots noteikt īstenošanas noteikumus, ar kuriem nosaka kritērijus, kas vajadzīgi, lai noteiktu laikposmus, kuri piemērojami aizliegumam piekļūt Komisijas telpām saskaņā ar Lēmuma (ES, Euratom) 2015/443 12. pantu. Šīs pilnvaras ir pastarpināti deleģētas Cilvēkresursu un drošības ģenerāldirektorāta ģenerāldirektoram ar Komisijas Lēmumu C(2021) 2684 (3).
                  
               
                     (9)
                  
                  
                     Drošības pasākumiem saskaņā ar šo lēmumu būtu jāatbilst principiem drošībai Komisijā, kas noteikti Lēmuma (ES, Euratom) 2015/443 3. pantā, jo īpaši ievērojot Eiropas Savienības Pamattiesību hartu,
                  
               IR PIEŅĒMUSI ŠO LĒMUMU.
         
            1. pants
            Priekšmets un darbības joma
            
               1.   Ar šo lēmumu paredz kritērijus tāda laikposma noteikšanai, kurā saskaņā ar Lēmuma (ES, Euratom) 2015/443 12. panta 1. punkta b) apakšpunktu personām, kas rada draudus drošībai, var aizliegt uzturēties Komisijas telpās.
            
            
               2.   Šo lēmumu piemēro visiem Komisijas dienestiem un visās Komisijas telpās. Komisijas darbiniekiem, kas strādā Savienības delegācijās, piemēro Eiropas Ārējās darbības dienesta drošības noteikumus (4).
            
            
               3.   Šo lēmumu nepiemēro atstādināšanas/atcelšanas procedūrai saskaņā ar Eiropas Ekonomikas kopienas un Eiropas Atomenerģijas kopienas Civildienesta noteikumu un Pārējo darbinieku nodarbināšanas kārtības (5) IX pielikuma 23. pantu.
            
         
         
            2. pants
            Aizlieguma darbības joma
            
               1.   Aizliegumu, kas minēts 1. panta 1. punktā, var attiecināt uz vienu, vairākām vai visām Komisijas telpām.
            
            
               2.   Ja Komisija telpas dala ar citām ES iestādēm, aģentūrām un struktūrām, Komisija tās informē par lēmumu aizliegt piekļuvi telpu Komisijas daļām.
            
         
         
            3. pants
            Aizlieguma laikposms
            
               1.   Lēmuma 1. panta 1. punktā minētā aizlieguma laikposma pamatā ir aplēstais drošības draudu ilgums, iespējamība un nopietnība.
            
            
               2.   Kritēriji drošības draudu nopietnības novērtēšanai ietver:
               
                           a)
                        
                        
                           kaitējuma pakāpi, ko tie varētu radīt attiecībā uz personu dzīvību, fizisko neaizskaramību, labklājību vai veselību, un iespējamo kaitējumu aktīviem un informācijai;
                        
                     
                           b)
                        
                        
                           to, vai draudi ir saistīti ar noziedzīga nodarījuma izdarīšanu;
                        
                     
                           c)
                        
                        
                           to, vai draudi ir balstīti uz nolaidību, rupju neuzmanību vai nodomu;
                        
                     
                           d)
                        
                        
                           to, vai draudus radošās personas uzvedība ir vardarbīga, agresīva vai atkārtota;
                        
                     
                           e)
                        
                        
                           Komisijai radītā iespējamā finansiālā zaudējuma apmēru;
                        
                     
                           f)
                        
                        
                           Komisijas reputācijai nodarītā iespējamā kaitējuma apmēru.
                        
                     
            
               3.   Ja draudu ilgumu nevar pietiekami droši aplēst un draudi ir ļoti nopietni, draudus radošajai personai var aizliegt uzturēties telpās līdz turpmākam paziņojumam. Tas it īpaši attiecas uz gadījumiem, kad draudiem piemīt kāda no šādām pazīmēm:
               
                           a)
                        
                        
                           tie ietver iesaisti teroristu vai spiegošanas darbībās un tīklos;
                        
                     
                           b)
                        
                        
                           tie varētu izraisīt cilvēku bojāeju, smagu ievainojumu vai kaitējumu vai būtisku kaitējumu īpašumam, apdraudēt sensitīvu vai klasificētu informāciju vai traucēt Komisijas IT sistēmas vai būtiskas darbības spējas;
                        
                     
                           c)
                        
                        
                           tie izpaužas kā vardarbīga, agresīva vai atkārtota rīcība, kas nopietni traucē Komisijas dienestu darbību.
                        
                     
         
         
            4. pants
            Aizliegumu pārskatīšana
            Jebkuru lēmumu, kas pieņemts saskaņā ar Lēmuma (ES, Euratom) 2015/443 12. panta 1. punkta b) apakšpunktu, pēc attiecīgās personas pieprasījuma Komisija pārskata, ja minētā persona uzrāda jaunus būtiskus elementus, kas ļauj pārskatīt aizliegumu. Komisija pārskatīšanu balsta uz kritērijiem, kas bija sākotnējā aizlieguma pamatā.
         
         
            5. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2021. gada 9. augustā
            
               
                  Komisijas vārdā –
               
               Cilvēkresursu un drošības ģenerāldirektorāta
               
                  ģenerāldirektore
               
               
                  Gertrud INGESTAD
               
            
         
         
            (1)  OV L 72, 17.3.2015., 41. lpp.
         
         
            (2)  Komisijas Lēmums C(2016) 2797 (2016. gada 4. maijs) par pilnvarojumu drošības jomā.
         
            (3)  Komisijas Lēmums C(2021) 2684 (2021. gada 13. aprīlis), ar ko pastarpināti deleģē pilnvaras, kuras piešķirtas ar Komisijas Lēmumu C(2016) 2797 par pilnvarojumu drošības jomā.
         
            (4)  Savienības Augstā pārstāvja ārlietās un drošības politikas jautājumos Lēmums ADMIN(2017) 10 (2017. gada 19. septembris) par Eiropas Ārējās darbības dienesta drošības noteikumiem (OV C 126, 10.4.2018., 1. lpp.).
         
            (5)  Regula Nr. 31 (EEK), 11 (EAEK), ar kuru nosaka Eiropas Ekonomikas kopienas un Eiropas Atomenerģijas kopienas Civildienesta noteikumus un Pārējo darbinieku nodarbināšanas kārtību (OV P 45, 14.6.1962., 1385. lpp.).